CELEX: E2014C0020
Language: mt
Date: 2014-01-29 00:00:00
Title: Deċiżjoni tal-Awtorità ta' Sorveljanza tal-EFTA Nru 20/14/COL tad- 29 ta' Jannar 2014 li temenda, għat-tnejn u disgħin darba, ir-regoli proċedurali u sostantivi fil-qasam tal-għajnuna mill-Istat

19.6.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 179/77
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 20/14/COL
   tad-29 ta' Jannar 2014
   li temenda, għat-tnejn u disgħin darba, ir-regoli proċedurali u sostantivi fil-qasam tal-għajnuna mill-Istat
   L-AWTORITÀ TA' SORVELJANZA TAL-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (1), b'mod partikolari l-Artikoli 61 u 63 u l-Protokoll 26 tiegħu,
   WARA LI KKUNSIDRAT il-Ftehim bejn l-Istati tal-EFTA dwar it-Twaqqif ta' Awtorità ta' Sorveljanza u ta' Qorti tal-Ġustizzja, (2) u b'mod partikolari l-Artikoli 5(2)(b) u 24 tiegħu,
   Billi:
   Il-Kapitolu fil-Linji Gwida għall-Għajnuna mill-Istat tal-Awtorità ta' Sorveljanza tal-EFTA għall-bini tal-vapuri (3) skada fil-31 ta' Diċembru 2013 (4),
   Dak il-Kapitolu jikkorrispondi għall-Qafas Komunitarju dwar l-għajnuna mill-Istat għall-bini tal-vapuri (5) li skada wkoll fil-31 ta' Diċembru 2013 (6),
   Fis-6 ta' Diċembru 2013, il-Kummissjoni Ewropea (il-Kummissjoni) ippubblikat Komunikazzjoni li tikkonċerna l-estensjoni għall-applikazzjoni tal-Qafas dwar l-għajnuna mill-Istat għall-bini tal-vapuri sat-30 ta' Ġunju 2014 (7).
   Kif stabbilit fil-paragrafu 10 tal-Qafas Komunitarju, il-Kummissjoni tipprevedi l-inklużjoni tad-dispożizzjonijiet dwar l-għajnuna għall-innovazzjoni għall-bini tal-vapuri fil-Qafas Komunitarju dwar l-għajnuna mill-Istat għar-riċerka u l-iżvilupp u l-innovazzjoni u l-integrazzjoni tal-għajnuna reġjonali għall-bini tal-vapuri fil-Linji Gwida dwar l-għajnuna reġjonali.
   Fid-19 ta' Ġunju 2013, il-Kummissjoni adottat il-Linji Gwida l-ġodda dwar l-għajnuna reġjonali mill-Istat għall-perjodu 2014–2020. L-Awtorità ta' Sorveljanza tal-EFTA wkoll adottat Linji Gwida ġodda dwar l-għajnuna reġjonali mill-Istat għall-perjodu 2014–2020. Madankollu, iż-żewġ Linji Gwida se jkunu applikabbli biss mill-1 ta' Lulju 2014.
   Il-Kummissjoni bħalissa qed teżamina wkoll il-Qafas dwar l-għajnuna mill-Istat għar-riċerka u l-iżvilupp u l-innovazzjoni. Id-data tal-adozzjoni tal-Qafas il-ġdid dwar l-għajnuna mill-Istat għar-riċerka u l-iżvilupp u l-innovazzjoni għadha mhix magħrufa imma hija l-intenzjoni tal-Kummissjoni li ttemm dak il-proċess sat-30 ta' Ġunju 2014.
   Meta jitqies li l-Awtorità tipprevedi wkoll l-estensjoni ta' dispożizzjonijiet orizzontali ġenerali għas-settur tal-bini tal-vapuri, kif stabbilit fil-paragrafu 10 tal-Linji Gwida tagħha għall-bini tal-vapuri, u sabiex tkun żgurata l-applikazzjoni uniformi tar-regoli dwar l-għajnuna mill-Istat maż-Żona Ekonomika Ewropea kollha, il-perjodu tal-Kapitolu attwali dal-Linji Gwida dwar l-Għajnuna mill-Istat għall-bini tal-vapuri għandu jiġġedded.
   Il-Kummissjoni u l-Istati tal-EFTA ġew ikkonsultati.
   ADOTTAT DIN ID-DEĊIŻJONI:
   Artikolu 1
   L-ewwel sentenza tal-paragrafu 35 tal-Kapitolu fil-Linji Gwida għall-Għajnuna mill-Istat tal-Awtorità ta' Sorveljanza tal-EFTA għall-bini tal-vapuri jaqra kif ġej:
   
      
                  “(35)
               
               
                  L-Awtorità se tapplika l-prinċipji stabbiliti f'dawn il-linji gwida sat-30 ta' Ġunju 2014.”
               
            
   Artikolu 2
   Il-verżjoni bl-Ingliż biss hi awtentika.
   
      Magħmul fi Brussell, id-29 ta' Jannar 2014.
      
         
            Għall-Awtorità ta' Sorveljanza tal-EFTA
         
         Oda Helen SLETNES
         
            Il-President
         
         Frank BÜCHEL
         
            Membru tal-Kulleġġ
         
      
   
   
      (1)  Il-“Ftehim taż-ŻEE”.
   
      (2)  Il-“Ftehim dwar is-Sorveljanza u l-Qorti”.
   
      (3)  ĠU L 31, 31.1.2013, p. 77, Suppliment taż-ŻEE Nru 7, 31.1.2013, p. 1.
   
      (4)  Ara l-paragrafu 35 tal-Linji Gwida għall-Għajnuna mill-Istat tal-Awtorità ta' Sorveljanza tal-EFTA għall-bini tal-vapuri.
   
      (5)  ĠU C 364, 14.12.2011, p. 9.
   
      (6)  Ara l-paragrafu 35 tal-Qafas Komunitarju dwar l-għajnuna mill-Istat għall-bini tal-vapuri.
   
      (7)  ĠU C 357, 6.12.2013, p. 1.